Cuarteto Caramuxo

O Cuarteto Caramuxo é un grupo galego creado en Vigo no ano 1989 que se sitúa no novo folk.

 Historia 
O Cuarteto Caramuxo creouse a partir do cuarteto de clarinetes da Orquestra Clásica de Vigo, cun repertorio inicial de música clásica e estándares de jazz e blues. En 1995 participa nun encontro de clarinetistas en Glomel, na Bretaña francesa. Esa experiencia marca a súa virada cara a un repertorio tradicional e responde a un desexo de recuperación de instrumentos que foran habituais nos grupos de música tradicional galega. 

En 2002 participan no Primeiro concerto expansivo Nunca Máis organizado pola Plataforma contra a Burla Negra e, froito desa acción cultura reivindicativa, en 2005 crean con Avelino González o espectáculo narrativo-musical Vento mareiro. "No ano 2002, precisamente o 02-02-2002, foi a data na que se convocaron os “Concertos Expansivos”, uns concertos coa finalidade de que xente vinculada coa cultura e coa sensibilidade crítica do que estaba acontecendo nese intre (ano do afundimento do Prestige) fíxose unha programación autónoma para mostrar ese berro de protesta. Cando o cuarteto foi pedir o local –o antigo Viva Zapata de Vigo– para o concerto, resulta que estaba ocupado xa, pero por sorte estaba ocupado por un amigo do grupo, Avelino González, quen ía a contar contos. Chegaron a un acordo de colaboración no que o cuarteto musicaría algún conto á vez que Avelino o contaba. A experiencia gustou moito, tanto que de aí saíu un gran proxecto chamado Vento mareiro composto por un acordeón, tres clarinetes e percusión. Avelino contaba historias do mar e o cuarteto poñíalle música".Esta colaboración reforza o seu interese pola posta en escena, máis achegada á performance teatral que ao concerto e lévaos a concibir outros espectáculos literario-musicais dirixidos á infancia.

Gañan o Concurso Folk Cancioneiros da Fundación Pedro Barrié de la Maza e, gravan o seu primeiro disco. Os seus músicos xa pasaron por agrupacións coma a Orquestra Sinfónica de Galicia, a Xove Orquestra de Galicia ou a Real Filharmonía de Galicia. Nos inicios seu repertorio abrangue o jazz e mesmo a música clásica mais finalmente. O seu repertorio máis coñecido inclúe composicións recollidas nos cancioneiros tradicionais mais tamén inclúen pezas de autores contemporáneos como Nacho Muñoz, Antón L. Pulido, Jesús González e Ernesto Campos. 

O Cuarteto Caramuxo define así o seu proxecto musical: "Procuramos novos camiños musicais coa intención de ofrecer variedade sen renunciar aos nosos principios de elegancia e bo humor con referencias a músicas e ritmos recoñecibles".

 Membros 

 Formación actual 
Desde 2015 está integrada por:

Xulia Feixoo, percusión
Marcos Padrón, acordeón
Fernando Abreu, clarinetes soprano e baixo
Felipe Agell, clarientes
Óscar Prieto, clarinete soprano e baixo
 Xoán Carlos Vázquez, clarinete soprano

 Formación no ano 2005: 

 Patricia Cela, percusión
 Alonso Caxade, acordeón
 Fernando Abreu, clarinetes soprano e baixo
 Xoán Carlos Vázquez, clarinete soprano
 Óscar Prieto, clarinete soprano e baixo

 Discografía 
O seu terceiro traballo (Reviravoltas) inclúe composicións inéditas que o musicólogo Xabier Groba atopa na elaboración da súa tese de doutoramento, O legado musical de Casto Sampedro Folgar (1848-1937): o canto galego de tradición oral. Trátase de melodías recollidas nos séculos XIX e XX da denominada Colección Sampedro, e que Xosé Filgueira Valverde non incluíu na edición do Cancioneiro popular galego.

No seu segundo traballo actualizan melodías tradicionais co obxectivo de achegalas ao gusto contemporáneo e facelas bailables.

 Tiruriru (Falcatruada, 2005).
 Arrieiros somos (Nakra, 2015). Composición e arranxo do Cuarteto Caramuxo. Deseño de identidade visual e arte de Olalla Fernández.
 Reviravoltas (Nakra 2021). Composicións e arranxos do Cuarteto Caramuxo baseadas en melodías recollidas no Cancioneiro de Casto Sampedro (CS), agás “De seu”, composición orixinal de Mercedes Peón. Gravado no estudo Planta Sónica (Vigo) por Pancho Suárez de Lis e Jose A. Vilas en xullo de 2021. Mesturas e masterización: Jose A. Vilas Deseño e maquetación: Macarena Montesinos. Fotografía: Mariña Prieto.

 Espectáculos 

 A ratiña laranxa, concerto didáctico para público infantil do Cuarteto Caramuxo con Mónica de Nut (cantante), e Fernando Abreu (piano). Estrea no Pazo da Ópera da Coruña en 2010. Texto orixinal de Dolores Rial Fernández.
 O calcetín amarelo, creado por Títeres Cachirulo e o Cuarteto Caramuxo. Estrea en 2007. Dirección de Jorge Rey. Texto orixinal de Dolores Rial Fernández e Jorge Rey.
 Vento mareiro, creado por Avelino González e o Cuarteto Caramuxo. Estrea oficial no Teatro Coliseo Noela de Noia en 2005. Con textos de Manuel Rivas, Xurxo Souto, Antón Avilés de Taramancos e Avelino González.
 Vigo é música, creado por Cuarteto Caramuxo para a Fundación Vigueses Distinguidos e Concello de Vigo. Estrea no Auditorio Municipal de Vigo en 2005. O espectáculo conta coa intervención de Mónica de Nut. Inclúe composicións relacionadas coa cidade da época medieval (Martín Códax), clásicos como "Para Vigo me voy" de Ernesto Lecuona, o pasodobre "Vigo" de Reveriano Soutullo e a "movida viguesa".

 Premios 

 Premios Martín Códax da Música, na categoría Folk (2014).
 Premio Concurso Folk Cancioneiros da Fundación Pedro Barrié de la Maza (2008).
 Premio María Casares á mellor música orixinal por Vento mareiro (2006).

 Notas 

 Véxase tamén 

 Ligazóns externas 
Páxina web do Cuarteto Caramuxo
Canle do Cuarteto Caramuxo no YouTube
Cuarteto Caramuxo no Facebook
Cuarteto Caramuxo no Twitter
Cuarteto Caramuxo en Músicos ao vivo

Categoría:Grupos musicais de Vigo
Categoría:Grupos musicais de folk galego
Categoría:Premios María Casares
Categoría:Música de Galicia sen imaxes